“บล.โนมูระฯ” แนะซื้อ PSTC ย้ำเป้า 1.32 บ. รับกำไรโตทุบสถิติ “ออลไทม์ไฮ” ทุกไตรมาส!
“บล.โนมูระฯ” แนะซื้อ PSTC ย้ำเป้า 1.32 บ. กำไรโตทุบ “ออลไทม์ไฮ” ทุกไตรมาส! รับรายได้ขายไฟฟ้าพุ่งผสานผลงาน "BIGGAS" โตแจ่ม
15 พ.ค. 2561

สืบเนื่องจากวานนี้ (14 พ.ค.) บริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC รายงานผลการดำเนินงานประจำไตรมาส 1/61 สิ้นสุดวันที่ 31 มี.ค.61 มีกำไร 24.36 ล้านบาท เพิ่มขึ้น 98.23% จากปีก่อนมีกำไร 12.29 ล้านบาท
ล่าสุด บล.โนมูระ พัฒนสิน ระบุในบทวิเคราะห์ แนะนำ “ซื้อ” หุ้น PSTC ถือลงทุนระยะยาว พร้อมให้ราคาเป้าหมาย 1.32 บาทต่อหุ้น ความผันผวนของกำไรจะน้อยลงตามผลประกอบการโดยรวมที่จะมั่นคงและเติบโตเด่นขึ้นต่อเนื่อง
โดย PSTC เข้าสู่การ Turnaround ที่แท้จริงจากผลประกอบการไตรมาส 1/61 เติบโตแข็งแกร่งทำจุดสูงสุดใหม่ที่ 24.4 ล้านบาท ซึ่งสูงสุดตั้งแต่เข้าตลาดฯ หนุนให้ราคาหุ้นมีแนวโน้มปรับตัวขึ้นแบบค่อยเป็นค่อยไป
สำหรับปัจจัยที่ส่งผลให้ PSTC มีกำไรเพิ่มขึ้นเป็นผลจากรายได้ส่วนเพิ่มของ BIGGAS และโรงไฟฟ้าจ่ายไฟฟ้าได้ในระดับเต็มกำลัง สอดคล้องกับรายได้เพิ่มขึ้นก้าวกระโดดทำจุดสูงสุดใหม่ที่ 658.4 ล้านบาท โต 206%เทียบจากปีก่อน และโต 26% เทียบจากไตรมาสก่อน
โดยเพิ่มขึ้นจากธุรกิจใหม่ (BIGGAS) บันทึกที่ 410.4 ล้านบาท โต 28% เทียบจากปีก่อน ซึ่งในไตรมาส 4/60 บันทึกเป็นไตรมาสแรก ประกอบกับรายได้งาน EPC ผนวกกับโรงไฟฟ้ารวมฟื้นตัวดีที่ 248 ล้านบาท หรือเติบโต 21% เทียบจากไตรมาสก่อน
ส่วนของค่าใช้จ่าย SG&amp;A ปรับตัวเพิ่มขึ้นตามรายได้แต่ในอัตราที่ต่ำกว่าส่งผลบวกให้อัตรากำไรขั้นต้นสุทธิที่ 16.5%/3.7% ตามลำดับ ในส่วนของ Backlog แบ่งออกเป็น งานรับติดตั้งระบบไฟฟ้าที่ 500 ล้านบาท ประกอบกับงานรับเหมาโครงการ Solar farm เวียดนาม (50 MW) มูลค่า 1.4 พันล้านบาท ส่งผลให้ Backlog ทำจุดสูงสุดใหม่ที่ 1.9 พันล้านบาท ซึ่งจะทยอยรับรู้ส่วนที่เหลือในช่วง 12-15 เดือนข้างหน้า
ทั้งนี้จากฐานกำไรในไตรมาส 1/61 ที่ทำจุดสูงสุดใหม่เป็นเพียงจุดเริ่มต้นของปี จึงคาดว่ากำไรสุทธิตั้งแต่ไตรมาส 2/61 จนถึงไตรมาส 4/61 จะทำจุดสูงสุดใหม่ทุกไตรมาส สะท้อนโรงไฟฟ้าชีวภาพ 3 แห่ง เตรียมจ่ายไฟฟ้าเชิงพาณิชย์เพิ่ม +6 MW ในเดือนมิ.ย.61
ประกอบกับรายได้ส่วนเพิ่มจาก BIGGAS คาดเติบโตเด่นเมื่อเทียบจากไตรมาสก่อนไปจนถึงไตรมาส 4/61 จากอานิสงค์ขยายฐานลูกค้ารายย่อยตามครัวเรือน, ขายก๊าซให้เครือร้านอาหารและซื้อขายขายก๊าซ LNG กับ PTT เจาะกลุ่มลูกค้าในโรงงานอุตสาหกรรม คาดเริ่มเห็นยอดขายก๊าซตั้งแต่ในไตรมาส 3/61
อย่างไรก็ตาม นอกเหนือจาก BIGGAS แล้วยังมี Potential Upside จากการรอเซ็น PPA เป็นทางการ (ปัจจุบันเซ็น MOU แล้ว) โครงการ Solar farm เวียดนาม 50 MW และโครงการท่อน้ำมันสระบุรี-ขอนแก่น อยู่ในระหว่างการทำ EIA ตั้งแต่ครึ่งหลังปี 60 ซึ่งมีพัฒนาการเชิงบวกให้น้ำหนักมีความคืบหน้าแล้ว 50% และเบื้องต้นคาดว่าจะ Complete EIA ได้ในช่วงไตรมาส 4/61 และเริ่มก่อสร้างในลำดับถัดไป
อนึ่งราคาหุ้น PSTC ปิดตลาดวานนี้ (14 พ.ค.) ทรงตัวอยู่ที่ 0.76 บาท สูงสุดที่ 0.77 บาท ต่ำสุดที่ 0.74 บาท ด้วยมูลค่าซื้อขาย 17.93 ล้านบาท ทั้งนี้ยังคงมีอัพไซด์จากราคาเป้าหมาย 1.32 บาท อยู่ 74%